Se semmo lasciæ à l’incomenso do 2012 co-i dialoghi co-o Alan Gazzano, e da lì repiggemmo. Ean tempi belli, paxe comme no ne son ciù vegnui; i giorni passavan un dòppo l’atro tra giöie picciñe, grendi progetti, amiciçie neuve e l’amô che ciamma i còrpi zoeni, tanto che a vitta a giava invexendâ lì de sotta, pe-e stradde da capitale catalaña. Mi, in sciô teito de l’11 de Carrer Asturies, ghe son stæto comme sospeiso: paiva che i problemi foïsan cösa d’atri; mi ghe n’aiva, ma no me lasciava toccâ; e palanche ean pöche, ma bastavan delongo. Da un çerto ponto de vista, eo ben ben ciù avanti che oua…
Perché gh’aivo tempo, un bello pö de tempo, e un bello tòcco de quello tempo l’addeuviava pe studdiâ, leze, raxonâ in zeneise e in sciô zeneise. Coscì l’è passou i meixi, fin a-o 2013, quande son vegnuo in zu, aloa scì sensa un travaggio, con unna vitta de reconstruî in pöco tempo e e responsabilitæ che me cazzeivan adòsso tutt’assemme. Tutte quelle che primma no voeiva, perché pensava – e ô penso ancon – che a vitta a vagghe speisa pe de l’atro, e no pe anâ apreuvo à unna sprescia de produe e consummâ che a no l’à de sæximo.Pe fortuña primma de aloa aivo imparou o zeneise, à lezilo, à scrivilo, fiña à parlâlo. Se no fiïse stæto pe quella longa “bohème” aviæ perduo pe delongo un patrimònio ch’o me vëgne da lontan, da-e neggie di secoli. N’è varsciuo a peña. E cöse fava pe imprende a lengua, dæto che tra l’atro stava lontan da Zena? Lezzeiva, e ciù che atro provava à scrive. Inte quelli tempi, sciben che scriveivo ancon in italian, me son misso à scrive in zeneise con continuitæ, faxendo diversci exerçiçi. O primmo o l’è stæto – ognidun o va apreuvo a-e seu inclinaçioin – a traduçion de un libbretto franseise de l’epoca da Revoluçion de l’89, intitolou “Les quarante manières de foutre, dediées au Clergé de France”. Schersci à parte, o vegniva ben perché e “mainee” ean curte, tipo riçette de cuxiña, e se ne poeiva fâ unna pe vòtta co-a sensaçion de no lasciâ o travaggio à meitæ; ò imparou coscì tutto o lescico osceno.
No l’ò mai pubricou sto libbretto, perché penso che in realtæ o zeneise o l’agge ancon beseugno de infranchîse da quell’imagine “dialettale” ligâ a-i temi bassi. Chì no saieiva o caxo, ma o peu caxonâ da confuxon. Quande aviemo traduto Dostojevsky, aloa pubrichiemo ascì “E quaranta mainee” (in realtæ gh’aivo cangiou o titolo inte “Kamasutra zeneise”, me piaxeiva de ciù, ma l’è o mæximo). M’ea dedicou pöi a-a traduçion do “Libbro de Bestie” do Ramon Lull, direttamente da-o catalan do Trexento, ma ò ciantou lì dòppo un pâ de capitoli. Aivo finio incangio a scrïtua de Hansel e Geretel, e quarche atro travaggio in sà e in là, di generi i ciù despægi: metafixica, politica, tenativi letteräi originali. Insomma, chiaschedun o l’à a seu mainea de imprende unna lengua: mi gh’ò a tecnica de fâme di discorsci tra mi e mi inte quella lengua, e pöi leze, e dapeu scrive. Oua inventan di scistemi sempre neuvi, tipo pe imparâ l’ingleise: applicaçion, file, scoffiette. Peu dâse che servan: mi no m’è cao anâ apreuvo a-e leçioin di atri. Comme diva i antighi: à ciaschedun o seu.
Lescico
Addeuviava: utilizzava
Delongo: sempre
Inangio: invece
Infranchîse: liberarsi, affrancarsi
Invexendâ: frenetica
Meixi: mesi
Paiva: sembrava
Paxe: tranquilli
Sæximo: saggezza, senso
Sce (in): su
Teito: tetto
Zu (vegnuo in): tornato a Genova
lij_Latn lij_Latn lij_Latn lij_Latn lij_Latn lij_Latn lij_Latn vec_Latn lij_Latn ita_Latn sna_Latn lij_Latn ita_Latn lij_Latn ita_Latn lij_Latn